Stephan Joubert: Ons verskille ten spyt | Netwerk24
Stephan Joubert: Ons verskille ten spyt
Deur Stephan Joubert 16 September 2020 05:02
Loop jy jouself soms vas in 'n godsdienstige ontsmetmiddel? Mense wat wil hê jy moet eers hul eie godsdienstige ontsmetting deurloop voor hulle besluit of hulle jou ernstig kan opvat. Hulle wil jou eers toets om te kyk of jy so "behoudend" is soos hulle. Is jy pro-dit, anti-dat?
Stem jy saam met dié siening van 'n Bybelse leerstuk, of met daardie? Het mense net integriteit wanneer hulle met ons saamstem? Is mense net betroubaar solank hulle by ons godsdienstige idees hou? Wel, dan loop ons die evangelie van Christus met 'n volle myl mis.
Dan maak ons van ons regsinnigheid 'n afgod en laat val ons die Bybelse opdrag dat ons mekaar moet liefhê ten spyte van … Dalk is dit juis ons mooiste getuienis: Dat ons goed met mense oor die weg kom, al verskil ons met mekaar oor alles onder die son.